ଅଲିଶା ପ୍ରଧାନ ଜଣେ ବଙ୍ଗଳାଦେଶି ଅଭିନେତ୍ରୀ, ମଡେଲ, ଦୂରଦର୍ଶନ ଉପସ୍ଥାପିକା ଏବଂ ଉଦ୍ୟୋଗପତି । ଅଲିଶା ପ୍ରଧାନ ଜଣେ ଦୂରଦର୍ଶନ ଅଭିନେତ୍ରୀ ଭାବରେ ଅଭିନୟ ଜଗତରେ ପ୍ରବେଶ କରିଥିଲେ । ସେତେବେଳେ ସେ କିଶୋରୀ ଥିଲେ । ୨୦୦୮ରେ ସେ ମାତ୍ର ୧୪ ବର୍ଷ ବୟସରେ ମଡେଲିଂ ଜଗତରେ ପ୍ରବେଶ କରିଥିଲେ । ସେ କୋଭା ଚକୋଲେଟ ପାଇଁ ପ୍ରଥମେ ମଡେଲିଂ ଆରମ୍ଭ କରିଥିଲେ । 1 ଡେଟ୍ ଧାରାବାହିକରେ ତାଙ୍କର ଅଦିତି ମାଡାମ ଭୂମିକାଟି ତାଙ୍କୁ ଦୂରଦର୍ଶନ ଦୁନିଆରେ ଅଧିକ ଲୋକପ୍ରିୟ କରାଇଥିଲା । ସ୍ୱପ୍ନ‌ଚୁର ଧାରାବାହିକ ଜରିଆରେ ସେ ପ୍ରଥମ ଅଭିନୟ ଆରମ୍ଭ କରିଥିଲେ । ତାଙ୍କର ପ୍ରଥମ ଧାରାବାହିକରେ ତାଙ୍କର ଅଭିନୟ ମଧ୍ୟ ସେତେବେଳେ ଅଧିକ ଆକର୍ଷଣ ସୃଷ୍ଟି କରିଥିଲା । ଏଇତ ଭଲବାଶ ଚଳଚ୍ଚିତ୍ରରେ ସେ ଜଣେ ଅତିଥି କଳାକାର ଭାବରେ ୨୦୧୩ରେ କଥାଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ୨୦୧୫ରେ ସେ ଅନ୍ତରଙ୍ଗ ଚଳଚ୍ଚିତ୍ର ଜରିଆରେ କଥାଚିତ୍ର ଜଗତରେ ତାଙ୍କର ପ୍ରଥମ ଅଭିନୟ ଆରମ୍ଭ କରିଥିଲେ । ଏହି କଥାଚିତ୍ରଟିର ନିର୍ଦ୍ଦେଶନା ଦେଇଥିଲେ ଚାସି ନ‌ଜରୁଲ ଇସଲାମ । ଏହି ଚଳଚ୍ଚିତ୍ରଟି ୬ ନଭେମ୍ବର ୨୦୧୫ରେ ମୁକ୍ତିଲାଭ କରିଥିଲା । ଏହି ଚଳଚ୍ଚିତ୍ରଟି ସେତେବେଳେ ଏକ ବଡ଼ ସଫଳତା ପାଇଥିଲା । ଏହି ଚଳଚ୍ଚିତ୍ର ପାଇଁ ତାଙ୍କୁ ଶ୍ରେଷ୍ଠ ନବାଗତା ଭାବରେ ମନୋନିତ କରାଯାଇଥିଲା । ଏହି କଥାଚିତ୍ରଟି ତାଙ୍କ ମାଆ ପ୍ରଯୋଜନା କରିଥିଲେ । ପ୍ରାରମ୍ଭିକ ଜୀବନ ଅଲିଶା ବଙ୍ଗଳାଦେଶର ବ୍ୟବସାୟୀ ଦମ୍ପତି ମୋନିର୍ ପ୍ରଧାନ ଏବଂ ହୋସନ୍ ପ୍ରଧାନଙ୍କର କନ୍ୟା । ତାଙ୍କ ବାପା ଜଣେ ଉଦ୍ୟୋଗପତି ଏବଂ ତାଙ୍କ ମାଆ ଜଣେ ଚଳଚ୍ଚିତ୍ର ପ୍ରଯୋଜିକା । ଅଲିଶା ତାଙ୍କର ପ୍ରାଥମିକ ଶିକ୍ଷା ଢାକାର ଫ୍ଲୋରା ବିଦ୍ୟାଳୟରୁ ଆରମ୍ଭ କରିଥିଲେ ଏବଂ ସେଠାରେ ସେ ତାଙ୍କର ବିଦ୍ୟାଳୟ ଶିକ୍ଷା ସମାପ୍ତ କରିଥିଲେ । ଏହାପରେ ସେ ତାଙ୍କର ଶିକ୍ଷା ୨୦୧୨ରେ ବ୍ରିଟିଶ କାଉନ୍‌ସିଲ୍ ବୋର୍ଡ଼ରୁ ଶେଷ କରିଥିଲେ । ଯେହେତୁ ସେ ଛୋଟବେଳୁ ଇଂରାଜୀ ମାଧ୍ୟମ ବିଦ୍ୟାଳୟରୁ ପଢ଼ିଥିଲେ, ତାଙ୍କୁ ବଙ୍ଗଳା ଶିକ୍ଷା କରିବା କଷ୍ଟ ହୋଇଥିଲା । ଚାଶି ନ‌ଜରୁଲ ଇସଲାମଙ୍କର ତ‌ତ୍ୱାବଧାନରେ ସେ ଜଣେ ଶ୍ରେଷ୍ଠ ବଙ୍ଗଳା ଶିକ୍ଷକ ଶ୍ରୀ ମୁଖାର୍ଜୀଙ୍କଠାରୁ ଦୀର୍ଘ ୮ ମାସ ଧରି ବଙ୍ଗଳା ଶିକ୍ଷା କରିଥିଲେ । ଅଭିନୟ ଜୀବନ ଅଲିଶା ଶାସ୍ତ୍ରୀୟ ନୃତ୍ୟ ଏବଂ ସାଲ୍‌ସା ନୃତ୍ୟରେ ପ୍ରଶିକ୍ଷଣ ନେଇଛନ୍ତି । ସେ ମଧ୍ୟ ହିପ୍‌-ହପ୍ ଏବଂ ଫ୍ରି-ଷ୍ଟାଇଲ୍ ନୃତ୍ୟ ପ୍ରବୀଣା । ସେ ପିଆନୋ, ହାରମୋନିଅମ ଏବଂ ଗୀଟାର ବାଦନ ଆଦି ଶିକ୍ଷା କରିଛନ୍ତି । ସେ ତାଙ୍କର ଚଳଚ୍ଚିତ୍ରରେ ଫାଇଟିଂ ଦୃଶ୍ୟ ପାଇଁ ସାମରିକ କଳା, ଗାଡ଼ି ଚାଳନା, ଘୋଡ଼ା ଚଢ଼ିବା ଆଦିରେ ଉତ୍ତମ ପ୍ରଶିକ୍ଷଣ ନେଇଛନ୍ତି । ସେ ତାଙ୍କର ଉପସ୍ଥାପନା ଶୈଳୀ ପାଇଁ ମଧ୍ୟ ଅଧିକ ଚର୍ଚ୍ଚିତ ରହିଛନ୍ତି । ସେ କିଛି ବଛାବଛା ବକୃତା ସଭାରେ ଉପସ୍ଥାପିକା ଭାବରେ କାର୍ଯ୍ୟ କରିଛନ୍ତି, ଯାହାକି ତାଙ୍କୁ ଏକ ବଡ଼ ସଫଳତା ଦେଇଛି । ୨୦୧୩ ବଙ୍ଗଳାଦେଶ ପ୍ରିମିୟର ଲିଗ୍  ର ଖେଳାଳୀ ମନୋନୟନ ବେଳେ ମଧ୍ୟ ସେ ଉପସ୍ଥାପନା କରିଥିଲେ । ୨୦୦୯ରେ ଅଲିଶା ଦୂରଦର୍ଶନ ଧାରାବାହିକ ସ୍ୱପ୍ନ‌ଚୁର ଜରିଆରେ ଅଭିନୟ ଆରମ୍ଭ କରିଥିଲେ । ଏହାପରେ ସେ ମୋହନ‌ଗର, ଫାର୍ଷ୍ଟ ଡେଟ୍, ଲାଇଫ୍, ଅ‌ହଙ୍କାର, ମୋଙ୍କୋରା, ତିନି ବୁଝତେ ପାରଲେନ ଆତା ପ୍ରେମ ନୋଇ, ଅଲ୍ ରାଉଣ୍ଡର୍, ମେଣ୍ଟାଲ ଫ୍ରେଣ୍ଡସ୍, ଆଇ ଖୁକୁ ଆଇ ଆଦି ଧାରାବାହିକରେ ଅଭିନୟ କରିଥିଲେ ।